Foto’s: 500 m munisipale kabels op privaat perseel gevindVan die kabels waarop daar beslag gelê is. Foto: Verskaf. Meer as 500 m koper- en aluminiumkabels wat aan die Ekurhuleni-munisipaliteit behoort, is by ’n privaat maatskappy in Spartan in Kempton Park aangetref. Wilfred Kgasago, woordvoerder van die Ekurhuleni-metropolisie (EMPD), het gesê die EMPD se teenkabeldiefstal-eenheid het ŉ leidraad ontvang van rolle kabels wat aan die munisipaliteit behoort wat glo op ŉ privaat perseel in Forgestraat in Spartan in Kempton Park gehou word. “ŉ Lasbrief is uitgereik waarna die perseel 23 Februarie om 09:30 deursoek en die kabels aangetref is.” ’n 300 m lange deel van ’n vierkern-aluminiumkabel, ’n 150 m lange deel van ’n driekern-koperkabel sowel as een kabeltol met ŉ algehele kabellengte van 134 m is aangetref. “Die 42-jarige direkteur van die maatskappy is in hegtenis geneem op aanklag van die besit van vermoedelik gesteelde kabels. Hy sal Maandag in die Kempton Park-landdroshof verskyn.” Van die kabels waarop daar beslag gelê is. Foto: Verskaf.